ทิพยฯโดนดีสินไหมเพิ่มดึงกำไรร่วง
ทิพยประกันจ่ายค่าสินไหมเพิ่ม ขาดทุนรับประกัน ทำกำไรวูบไป 83 ล้านบาท
16 พ.ย. 2555

ทิพยประกันจ่ายค่าสินไหมเพิ่ม ขาดทุนรับประกัน ทำกำไรวูบไป 83 ล้านบาท
นายพหุล พูนธีระกุล รองกรรมการผู้จัดการใหญ่ บริษัท ทิพยประกันภัย เปิดเผยว่า บริษัทยังได้รับผลกระทบจากเหตุการณ์น้ำท่วมใหญ่เมื่อปลายปี 2554 ส่งผลให้ค่าสินไหมทดแทนและค่าใช้จ่ายในช่วงไตรมาส 3 ที่ผ่านมาเพิ่มขึ้น 304 ล้านบาท และขาดทุนจากการรับประกันภัย 117 ล้านบาท
ทั้งนี้ ไตรมาส 3 ที่ผ่านมา จึงมีกำไรเพียง 35 ล้านบาท ลดลงไป 83 ล้านบาท เมื่อเทียบกับช่วงเดียวกันของปีก่อนที่มีกำไร 118 ล้านบาท และช่วง 9 เดือนแรกของปีนี้มีกำไร 105 ล้านบาท เทียบกับช่วงเดียวกันของปีก่อนที่มีกำไร 437 ล้านบาท
นายบัลลังก์ แก้วปานกัน เลขานุการคณะกรรมการบริษัท บริษัท ไทยเศรษฐกิจประกันภัย กล่าวว่า ส่วนบริษัทไตรมาส 3 ขาดทุน 118 ล้านบาท เทียบกับช่วงเดียวกันของปีก่อนที่ขาดทุน 7.5 แสนบาท และช่วง 9 เดือนแรกของปีนี้ ขาดทุน 198 ล้านบาท เทียบกับช่วงเดียวกันของปีก่อนที่กำไร 18 ล้านบาท 
อย่างไรก็ตาม ผลขาดทุนที่เกิดขึ้นมาจากค่าใช้จ่ายในการรับประกันภัยเพิ่มขึ้นจากเดิม 192 ล้านบาท เป็น 466 ล้านบาท หรือเพิ่มขึ้น 142% ซึ่งเป็นผลสืบเนื่องจากค่าสินไหมทดแทนจากความเสียหายจากน้ำท่วมและสินไหมรถยนต์ที่เพิ่มขึ้น